**Szentségimádás**

**Jn 21,15-17**

**Ének**

***Istent ismerni*** *azt jelenti, hogy nagyon szoros közelségben lenni Vele. Istent megismerni csak azáltal lehet, hogy követed Őt, közel kerülsz Hozzá, kapcsolatban vagy Vele. Csak belülről tárulkozik fel, a kapcsolat által, nem pedig kívülről, a bölcselkedések által. Isten kiöntötte előttünk a szívét, elmondta a Szentírás által, mennyire szeret minket, mennyire fontosak vagyunk számára, és várja válaszunkat, hogy a mi szívünkben is gyúl-e szeretet? A hit az szenvedély, olyan mint a szerelem, nem lehet tetten érni a lángra lobbanását, csak birtokba vesz téged. Ha meglátod Isten szépségét, nagyszerűségét, nagyságát, szeretetét, jóságát, kegyelmét, akkor ez a szenvedély gyúl a szívedben.* (Merényi Zoltán)

**Köszöntő ima**

**Jn 21,15-17:** *15**Miután ettek, Jézus megkérdezte Simon Pétert: "Simon, János fia, jobban szeretsz-e engem, mint ezek?" Ő azt felelte: "Igen, Uram, te tudod, hogy szeretlek!" Erre azt mondta neki: "Legeltesd bárányaimat!" 16**Majd másodszor is megkérdezte: "Simon, János fia, szeretsz-e engem?" Azt felelte: "Igen, Uram, te tudod, hogy szeretlek!" Erre azt mondta neki: "Legeltesd juhaimat!" 17**Aztán harmadszor is megkérdezte: "Simon, János fia, szeretsz-e engem?" Péter elszomorodott, hogy harmadszor is megkérdezte őt: "Szeretsz-e engem?", és azt felelte: "Uram, te mindent tudsz, te tudod, hogy szeretlek!" Ekkor így szólt: "Legeltesd juhaimat!*

**Nagyon intim**, bensőséges ez a beszélgetés. Szükségünk van az ilyenre. Mikor szemtől-szembe állsz Vele. Ő kérdez, és te válaszolsz. Istent elsősorban nem a te elképzeléseid, teológiai elméleteid, vallásos tevékenységed érdekli, hanem a szíved viszonyulása HOZZÁ.

Jézus most Tőled kérdi:

* Szeretsz-e engem?
* Szeretsz-e engem?
* Kedvelsz-e engem?
* Van-e közöd hozzám?
* Hogyan viszonyulsz hozzám?
* Jobban szeretsz-e engem, mint a munkádat, a hobbidat, az életedet…?
* Ragaszkodsz-e hozzám?
* Hozzám igazítod-e az egész életedet?
* Van-e igazi közösséged velem? Olyan, amiből fenntartás nélküli követés következik.

Vagy Te akarod megszabni életedben a Krisztus-követés határát?

***’Uram,*** *te mindent tudsz’ – ebben az is benne van, hogy én meg már semmit sem tudok, vagyis semmi lényegeset és jót magamról. De nem ez a negatív kép az utolsó állásfoglalás magammal szemben, hanem a Te tudásodba kapaszkodva merem remélni, hogy szeretlek Téged. S ha ezt te tudod, az több, mint ha én tudnám. Abban viszont remélek, hogy Te, aki ismered a szíveket és a veséket, aki egyedül ismered a szív titkait, tudod, hogy szeretlek Téged.*

**Záróének**